Liggaam van tienermeisie in Philippi gevindAlbert Fritz, die Wes-Kaapse LUR vir gemeenskapsveiligheid. (Foto: ANA) Die naakte liggaam van ’n 17-jarige meisie, Amahle Quku, is Saterdag omstreeks 07:00 in Albert Luthuli-straat in Philippi in Kaapstad gevind. ’n Man in sy 20’s is die afgelope naweek in verband met Quku se dood in hegtenis geneem. Albert Fritz, minister van gemeenskapsveiligheid in die Wes-Kaap, sê die oorsaak van Quku se dood word nog deur die Nyanga-polisiestasie ondersoek. Fritz sê Quku se moord is wreed en sinneloos. Hy doen ’n beroep op die polisie om alle leidrade op te volg om seker te maak die skuldige word vasgetrek. Inwoners van Philippi het die strate ingevaar in optog teen die tienermeisie se moord (Foto: Ayanda Ndamane/ANA) Die inwoners van Philippi het Sondag die strate ingevaar in protes teen die moord op Quku. Die moord het ’n herrie op sosiale media veroorsaak. Dít te midde van pres. Cyril Ramaphosa se beroep op Suid-Afrikaners verlede week om die kultuur van stilte rakende geslagsgebaseerde geweld in die land hok te slaan. Fritz het die geslagsgebaseerde geweld wat die afgelope paar weke meer gereeld in die Wes-Kaap aangemeld is, ten sterkste veroordeel. Hy sê hulle beoog om programme van stapel te stuur om bewustheid van geslagsgebaseerde geweld te skep en ook te bekamp. Fritz het sy medelye met Quku se familie betuig. Hy het ook deur die departement van maatskaplike ontwikkeling sielkundige en maatskaplike dienste vir die familie gereël.